Document ID: 32006D0802

KOMISSION PÄÄTÖS,
tehty 23 päivänä marraskuuta 2006,
suunnitelmien hyväksymisestä klassisen sikaruton hävittämiseksi luonnonvaraisista sioista ja luonnonvaraisten ja sikatiloilla olevien sikojen hätärokottamiseksi kyseistä tautia vastaan Romaniassa
(tiedoksiannettu numerolla K(2006) 5426)
(ETA:n kannalta merkityksellinen teksti)
(2006/802/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymissopimuksen ja erityisesti sen 4 artiklan 3 kohdan,
ottaa huomioon Bulgarian ja Romanian liittymisasiakirjan ja erityisesti sen 42 artiklan,
ottaa huomioon yhteisön toimenpiteistä klassisen sikaruton torjumiseksi 23 päivänä lokakuuta 2001 annetun neuvoston direktiivin 2001/89/EY (1) ja erityisesti sen 16 artiklan 1 kohdan toisen alakohdan, 19 artiklan 3 kohdan toisen alakohdan ja 20 artiklan 2 kohdan neljännen alakohdan,
sekä katsoo seuraavaa:
(1)
Direktiivissä 2001/89/EY säädetään yhteisön vähimmäistoimista klassisen sikaruton torjumiseksi. Sen mukaan jäsenvaltioiden on toimitettava komissiolle luonnonvaraisissa sioissa esiintyvän klassisen sikaruton primääritapauksen varmistumisen jälkeen kyseisen taudin hävittämissuunnitelma. Lisäksi siinä säädetään luonnonvaraisten sikojen ja sikatiloilla olevien sikojen hätärokottamisesta.
(2)
Klassista sikaruttoa on esiintynyt vuonna 2006 luonnonvaraisissa sioissa ja sikatiloilla olevissa sioissa Romaniassa.
(3)
Romanian liittyminen huomioon ottaen olisi vahvistettava yhteisön tasolla toimenpiteitä, jotka koskevat klassisen sikaruton tilannetta kyseisessä maassa.
(4)
Romania on perustanut ohjelman klassisen sikaruton kartoittamiseksi ja torjumiseksi koko maan alueella. Ohjelma on yhä käynnissä.
(5)
Lisäksi Romania on toimittanut komissiolle hyväksymistä varten 27 päivänä syyskuuta 2006 suunnitelman luonnonvaraisissa sioissa esiintyvän klassisen sikaruton hävittämiseksi ja suunnitelman luonnonvaraisten sikojen hätärokottamiseksi klassista sikaruttoa vastaan koko Romanian alueella.
(6)
Romania toimitti komissiolle 27 päivänä syyskuuta 2006 myös suunnitelman suurilla sikatiloilla olevien sikojen hätärokottamiseksi merkkirokotteella ja suunnitelman pienemmillä sikatiloilla olevien sikojen hätärokottamiseksi perinteisellä elävällä heikennetyllä rokotteella.
(7)
Komissio on tarkastellut kyseisiä Romanian toimittamia suunnitelmia ja todennut niiden täyttävän direktiivin 2001/89/EY vaatimukset.
(8)
Eläinten terveyden edistämiseksi Romanian on varmistuttava kyseisten toimenpiteiden tehokkaasta täytäntöönpanosta erityisesti perustamalla toimintavalmiita kansallisia ja paikallisia taudintorjuntakeskuksia 27 päivänä syyskuuta 2006 toimitettujen suunnitelmien mukaisesti.
(9)
Koska klassista sikaruttoa esiintyy endeemisesti Romanian alueella, komissio teki 14 päivänä marraskuuta 2006 komission päätöksen 2006/779/EY eläinten terveyden valvontaa koskevista siirtymätoimenpiteistä Romaniassa esiintyvän klassisen sikaruton osalta (2), ja kyseisiä toimenpiteitä sovelletaan Bulgarian ja Romanian liittymissopimuksen voimaantulopäivästä.
(10)
Päätöksessä 2006/779/EY vahvistetuilla toimenpiteillä kielletään muun muassa sianlihan, sianlihavalmisteiden ja sianlihaa sisältävien raakalihavalmisteiden ja lihavalmisteiden toimitukset Romaniasta muihin jäsenvaltioihin. Sen vuoksi kyseinen liha ja kyseiset valmisteet on merkittävä erityisellä merkillä. On myös aiheellista merkitä tämän päätöksen mukaisella hätärokotteella rokotetuista sioista saatu tuore liha samalla merkillä ja antaa tällaisen lihan markkinoille saattamista koskevia säännöksiä.
(11)
Romanian liittyminen huomioon ottaen tässä päätöksessä säädetyt toimenpiteet olisi hyväksyttävä siirtymätoimenpiteinä, joita sovelletaan liittymispäivästä alkaen yhdeksän kuukauden ajan.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Suunnitelma klassisen sikaruton hävittämiseksi luonnonvaraisista sioista
Hyväksytään Romanian 27 päivänä syyskuuta 2006 komissiolle toimittama suunnitelma klassisen sikaruton hävittämiseksi luonnonvaraisista sioista liitteessä olevassa 1 kohdassa säädetyllä alueella.
2 artikla
Suunnitelma luonnonvaraisten sikojen hätärokottamiseksi klassista sikaruttoa vastaan
Hyväksytään Romanian 27 päivänä syyskuuta 2006 komissiolle toimittama suunnitelma luonnonvaraisten sikojen hätärokottamiseksi klassista sikaruttoa vastaan liitteessä olevassa 2 kohdassa säädetyllä alueella.
3 artikla
Suunnitelma sikatiloilla olevien sikojen hätärokottamiseksi merkkirokotteella klassista sikaruttoa vastaan
Hyväksytään Romanian 27 päivänä syyskuuta 2006 komissiolle toimittama suunnitelma sikatiloilla olevien sikojen hätärokottamiseksi merkkirokotteella klassista sikaruttoa vastaan liitteessä olevassa 3 kohdassa säädetyllä alueella.
4 artikla
Suunnitelma sikatiloilla olevien sikojen hätärokottamiseksi perinteisellä heikennetyllä elävällä rokotteella klassista sikaruttoa vastaan
Hyväksytään Romanian 27 päivänä syyskuuta 2006 komissiolle toimittama suunnitelma sikatiloilla olevien sikojen hätärokottamiseksi perinteisellä elävällä heikennetyllä rokotteella klassista sikaruttoa vastaan liitteessä olevassa 4 kohdassa säädetyllä alueella.
5 artikla
Sianlihaa koskevat Romanian velvoitteet
Romanian on varmistettava, että sianliha,
a)
joka on saatu merkkirokotteella 3 artiklan mukaisesti rokotetuista sioista, on tarkoitettu ainoastaan kansallisille markkinoille, eikä sitä toimiteta muihin jäsenvaltioihin;
b)
joka on saatu 3 ja 4 artiklan mukaisesti rokotetuista sioista, merkitään erityisellä terveys- tai tunnistemerkillä, jota ei voi sekoittaa päätöksen 2006/779/EY 4 artiklassa tarkoitettuun yhteisön leimaan;
c)
joka on saatu perinteisellä elävällä heikennetyllä rokotteella 4 artiklan mukaisesti rokotetuista sioista, on tarkoitettu ainoastaan tuottajan yksityiseen kotikäyttöön tai pieninä määrinä tuottajalta suoraan kuluttajalle tai saman kunnan paikallismarkkinoille toimitettavaksi.
6 artikla
Romanian tiedonantovelvoitteet
Romanian on varmistettava, että komissiolle ja jäsenvaltioille toimitetaan kuukausittain sikojen hätärokottamista koskevien, 3 ja 4 artiklan mukaisten suunnitelmien toteutuksesta seuraavat tiedot:
a)
rokotettujen sikojen lukumäärä, käytettyjen rokoteannosten lukumäärä ja niiden tilojen lukumäärä, joilla sikoja on rokotettu;
b)
teurastettujen sikojen lukumäärä ja luettelo teurastamoista, joissa kyseisiä sikoja on teurastettu;
c)
rokottamista koskevien valvontatestien lukumäärä ja luonne sekä kyseisten testien tulokset.
7 artikla
Romanian toimenpiteet säännösten noudattamiseksi
Romanian on toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Sen on ilmoitettava niistä komissiolle viipymättä.
8 artikla
Soveltaminen
Tätä päätöstä sovelletaan Bulgarian ja Romanian liittymissopimuksen voimaantulopäivästä alkaen edellyttäen, että liittymissopimus tulee voimaan.
Sitä sovelletaan yhdeksän kuukauden ajan.
9 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 23 päivänä marraskuuta 2006.

Labels: 0
18
20
6